Document ID: 32001R0587

Komisijas Regula (EK) Nr. 587/2001
(2001. gada 26. marts),
ar ko groza Regulu (EK) Nr. 2461/1999, ar kuru nosaka sīki izstrādātus piemērošanas noteikumus Padomes Regulai (EK) Nr. 1251/1999 attiecībā uz atmatā atstātas zemes izmantošanu izejvielu ražošanai, lai Kopienā ražotu produktus, kas nav pirmām kārtām paredzēti lietošanai pārtikā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1251/1999, ar kuru izveido atbalsta sistēmu dažu laukaugu audzētājiem [1] un kurā jaunākie grozījumi izdarīti ar Regulu (EK) Nr. 1672/2000 [2], un jo īpaši tās 9. pantu,
tā kā:
(1) Kaņepēm ar KN kodu 5302 ir atrasti jauni rūpnieciska pielietojuma veidi, tādi kā izmantošana izolācijas paneļu vai ķieģeļu ražošanā, kur dažos gadījumos nav vajadzīgs atdalīt šķiedru no stiebra koksnainās daļas. Tas ir nepārtikas pielietojuma veids, kas atbilst mērķiem, kuri izvirzīti Komisijas 1999. gada 19. novembra Regulā (EK) Nr. 2461/1999, ar kuru nosaka sīki izstrādātus noteikumus Padomes Regulas (EK) Nr. 1251/1999 piemērošanai attiecībā uz atmatas izmantošanu izejvielu ražošanai, lai Kopienā ražotu produktus, kas nav pirmām kārtām paredzēti lietošanai pārtikā [3], kurā jaunākie grozījumi izdarīti ar Regulu (EK) Nr. 2555/2000 [4].
(2) Līdz 2000./2001. tirdzniecības gada beigām par kaņepēm, kuras paredzēts izmantot minētajā veidā, ir iespējams pretendēt uz Kopienas atbalstu saskaņā ar linu un kaņepju tirgus kopīgo organizāciju, ko reglamentē Padomes Regula (EEK) Nr. 1308/70 [5], kurā jaunākie grozījumi izdarīti ar Regulu (EK) Nr. 2826/2000 [6], Padomes Regula (EEK) Nr. 619/71 [7], kurā jaunākie grozījumi izdarīti ar Regulu (EK) Nr. 1420/98 [8], un Komisijas Regula (EEK) Nr. 1164/89 [9], kurā jaunākie grozījumi izdarīti ar Regulu (EK) Nr. 1313/2000 [10]. No 2001./2002. tirdzniecības gada kaņepes iekļauj ar Regulu (EK) Nr. 1251/1999 izveidotajā atbalsta sistēmā noteiktu laukaugu audzētājiem. Tomēr tikai par šķiedras ieguvei paredzētajām kaņepēm var pretendēt uz minētajā regulā paredzēto platībatkarīgo atbalstu un pārstrādes atbalstu, kas paredzēts Padomes 2000. gada 27. jūlija Regulā (EK) Nr. 1673/2000 par šķiedras linu un kaņepjutirgu kopīgo organizāciju [11]. Tā kā Kopienas atbalsta vairākkārtējas izmaksāšanas risku izslēdz ar Regulu (EK) Nr. 2461/1999, tad kaņepes, kas paredzētas pārstrādāšanai produktos, ko neietver Regula (EK) Nr. 1673/2000, var iekļaut Regulas (EK) Nr. 2461/1999 I pielikumā.
(3) Lai nepieļautu nelikumīgu kaņepju šķirņu audzēšanu, būtu jāpiemēro audzēšanas noteikumi un īpaši kontroles pasākumi, kas attiecībā uz kaņepju audzēšanu šķiedras ieguvei ir noteikti saskaņā ar Regulu (EK) Nr. 1251/1999 un Komisijas Regulu (EK) Nr. 2316/1999 [12], kurā jaunākie grozījumi izdarīti ar Regulu (EK) Nr. 2860/2000 [13].
(4) Turklāt ir izstrādāta jauna apkures tehnoloģija, kas apkures katlos par kurināmo ļauj izmantot pilnīgi nepārstrādātu labību vai konkrētas eļļas augu sēklas, tādas kā sojas pupas vai rapšu, vai saulgriežu sēklas. Minētās izejvielas var pārstrādāt arī saimniecībās, lai ražotu biodegvielu, piemēram, nerafinētu rapšu eļļu, vai dzinējspēku, piemēram, elektrību. Šāda minēto augstas siltumspējas izejvielu izmantošana ir nepārtikas pielietojuma veids, kas atbilst Regulā (EK) Nr. 2461/1999 izvirzītajiem mērķiem.
(5) Lai veicinātu minēto izejvielu izmantošanu par kurināmo, būtu jāatļauj dalībvalstīm ļaut pretendentiem savu lauksaimniecības uzņēmumu apkures katlos dedzināt labību vai konkrētus eļļas augus, kas novākti pretendenta atmatā atstātajā zemē.
(6) Lai novērstu minēto izejvielu izmantošanu citiem nolūkiem, dalībvalstīm attiecīgi jārīkojas, lai nodrošinātu atbalsta piešķiršanas pasākumu pareizu piemērošanu, un jo īpaši jāparedz labības vai eļļas augu sēklu denaturēšana.
(7) Šajā regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 2461/1999 groza šādi:
1. Regulas 3. pantu papildina ar šādu 1.a punktu:
"1.a Turklāt maksājumu par kaņepēm veic tad, ja audzētajās šķirnēs tetrahidrokanabinola saturs nepārsniedz 0,2 % un ja 15. maijā pirms tirdzniecības gada, par kuru pretendē uz maksājumu, šīs šķirnes ir minētas Regulas (EK) Nr. 2316/1999 XII pielikumā. Minēto šķirņu sēklām jābūt sertificētām saskaņā ar Padomes Direktīvu 69/208/EEK [14].
Šīs regulas 21.a pantā paredzēto pārbaužu dēļ kaņepēm jāļauj augt vēl vismaz 10 dienas pēc ziedēšanas. Tomēr dalībvalsts var atļaut novākt kaņepes pirms minētā 10 dienu termiņa, ja attiecīgais ražotājs jau ir pārbaudīts saskaņā ar 21.a pantu vai ja ir pabeigtas visas pārbaudes saskaņā ar 21.a pantu."
2. Regulas 3. panta 4. punktu aizstāj ar šādu punktu:
"4. Neatkarīgi no 2. un 3. punkta dalībvalstis var atļaut pretendentiem:
a) izlietot visu konkrētā atmatas platībā novākto labību vai eļļas augu sēklas ar KN kodu 12010090, ex12050090 un 12060091:
i) par kurināmo sava lauksaimniecības uzņēmuma apkurē,
ii) dzinējspēka vai biodegvielas ražošanai uzņēmumā;
b) savos uzņēmumos pārstrādāt visas konkrētā atmatas platībā novāktās izejvielas biogāzē ar KN kodu 27112900.
Šādā gadījumā pretendenti, 4. pantā minētā līguma vietā sniedzot deklarāciju, apņemas izmantot vai tieši pārstrādāt deklarētās izejvielas.
Dalībvalstis, kas piemēro pirmo daļu, ievieš pienācīgus kontroles pasākumus, lai nodrošinātu, ka izejvielas tieši izmanto uzņēmumā vai pārstrādā biogāzē ar KN kodu 27112900. Turklāt labībai vai eļļas augu sēklām, kuras uzņēmumā tieši izmanto par kurināmo, jābūt denaturētiem saskaņā ar dalībvalsts noteikto metodi.
Par pasākumiem, kas paredzēti iepriekšējās daļās, un par visiem to grozījumiem Komisijai paziņo līdz tā gada 30. novembrim, kas ir pirms gada, kurā novāc ražu, uz ko attiecas minētie pasākumi. Par 2001./2002. tirdzniecības gadā piemērojamiem pasākumiem paziņo līdz 2001. gada 31. maijam.
Šīs regulas 4. līdz 21. pantu piemēro mutatis mutandis."
3. Regulas 5. panta beigās pievieno šādu punktu:
"Attiecībā uz kaņepēm atbalsta pieprasījumā turklāt:
a) sniedz informāciju par izlietoto sēklu daudzumu kilogramos uz hektāru;
b) pievieno uz oficiālās etiķetes, kas ir uz izlietoto sēklu iepakojuma un kas ieviestas saskaņā ar Direktīvas 69/208/EEK 10. pantu vai ar noteikumiem, kuri pieņemti saskaņā ar minēto pantu.
Ja sēšanu veic pēc atbalsta pieprasījumu iesniegšanas galīgā termiņa, tad etiķetes jāiesniedz pēc pieprasījuma iesniegšanas, bet ne vēlāk kā 30. jūnijā.
Dalībvalstis var paredzēt, ka pēc etiķešu uzrādīšanas kompetentajām iestādēm tās jāatdod atpakaļ audzētājam gadījumā, ja etiķetes ir jāuzrāda vēl citām valsts iestādēm."
4. Regulas II nodaļas 9. iedaļā pievieno šādu 21.a pantu:
"21.a pants
Kaņepēm turklāt piemēro tetrahidrokanabinola satura noteikšanas sistēmu, ko dalībvalstis attiecībā uz šķiedras ražošanai paredzētām kaņepēm noteikušas saskaņā ar Regulas (EK) Nr. 1251/1999 5.a panta 2. punktu un Regulas (EK) Nr. 2316/1999 7.b panta 1. un 2. punktu."
5. Regulas I pielikumu papildina ar šādu KN kodu:
"ex53021000 | Kaņepāju šķiedra, neapstrādāta vai mērcēta, pārstrādei produktos, kas nav ietverti Regulā (EK) Nr. 1673/2000 (Cannabis sativa L)." |
2. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 26. martā

Labels: 3
6